钦定古今图书集成/明伦汇编/氏族典/第359卷 > 林大猷
## 钦定古今图书集成/明伦汇编/氏族典/第359卷 > 林大猷

按《万姓统谱》：“大猷，字子道，仕敏之曾孙。少有俊声。天
顺三年，举乡荐第七，授新建教谕。勤于启诲，待诸生
尤有恩义。成化十一年，迁国子监学录。关、洛、晋、鲁之
士慕其学行，执经从游者无虑数百人，斋舍至不能
容。大猷为之编次，克期俾轮番听讲。十六年，进监丞，
尽剔宿弊，一新旧规，而为诸生讲学，益勤弗替。诸生”
需次久间，有贫者授以衣，病者给以药，死者则躬诣
哭殓之。其丧或属其乡人挟之以归，或捐俸为买地
京师以葬。会有欲荐大猷江西提学者，力以二亲未
沾恩命及旧游之地，不便行事辞。寻丁内艰归，服阕，
复除旧任。满九载，升翰林检讨，仍掌监丞事。又三载，
以疾卒于官，年六十。大猷士行端厚，学问该博，一时
惊动京师。卒之日，在朝大夫士及六馆诸生咸哀悼
之。子夔，第进士，拜户部主事。